dimbin matsalolin da ke gaban sabon Shugaban Jam’iyyar APC ta
Alhamis16 Agusta 2018
dimbin matsalolin da ke gaban sabon Shugaban Jam’iyyar APC ta kasa
By Auwalu Nakarkata dambatta | Publish Date: Jul 6 2018 2:00AM
Tun kafin tabbatar da shi Shugaban Jam’iyyar APC ta kasa, Adam Oshiomhole ya ce shi ya fi dacewa ya magance rikicin APC.
To amma, ko tsohon Gwamnan na Jihar Edo zai iya hada kan ’ya’yan jam’iyyar ta APC a yayin da wadansu manyan ’yan siyasa ke barazanar ficewa daga cikinta? Wannan shi ne babban kalubalen da ake ganin yana gaban sabon Shugaban Jam’iyyar APC din.
A kwanakin baya ne babban taron APC a Abuja, ba hamayya ya zabi Adams Oshiomhole a matsayin sabon Shugaban Jam’iyyar.
Oshiomhole ya samu goyon bayan Buhari da gwamnonin APC da kuma Uban Jam’iyyar Bola Ahmed Tinubu wanda a baya aka ruwaito ya bukaci Odigie-Oyegun ya yi murabus.
Oshiomole wanda ya taba rike mukamin Shugaban kungiyar kwadago ta Najeriya, ya ce zai bi hanyar tattaunawa da fahimtar juna domin magance rikicin APC.
Ana dai tafiya ne da sunan jam’iyya daya amma akwai masu hamayya da juna a APC musamman a jihohi da dama da jam’iyyar ke mulki.
An samu bangarorin APC da suka gudanar da nasu zaben shugabannin jam’iyyar na daban a matakin mazabu da kananan hukumomi da jihohi.
Sannan akwai takun-saka da ke tsakanin wadanda suka shigo jam’iyyar kafin zaben 2015 da ake kira ’yan sabuwar PDP da kuma bangaren gwamnatin APC.
’Yan sabuwar PDP dai sun yi zargin cewa ba a yi musu adalci a zabubbukan shugabannin da jam’iyyar ta yi a matakan kananan hukumomi da jihohi ba inda har suka yi barazanar ficewa daga jam’iyyar.
Duk da cewa wadansu daga cikin ’yan sabuwar PDP sun halarci taron na APC amma daya daga cikinsu tsohon Gwamnan Jihar Kano Sanata Rabi’u Musa Kwankwaso ya kaurace wa taron.
Kwankwaso wanda bangarensa ya gudanar da nasa zaben shugabannin jam’iyyar a mazabu da kananan hukumomi da jiha, ya ce ya kaurace wa taron ne saboda yadda jam’iyyar ta ki amincewa da zaben da suka gudanar. Ya kara da cewa zuwansa na iya haifar da abin kunya da rikici a wajen taron.
Sauran rigingimun jam’iyyar sun hada da rikici tsakanin Kwankwaso da Ganduje a Kano da rikicin Kaduna a tsakanin bangaren Gwamna El-Rufa’i da Sanata Shehu Sani da sauran rikice-rikicen na APC a jihohin Kogi da Zamfara da Bauchi da Adamawa da Imo.
Amma a cikin jawabin da ya gabatar a wajen babban taron zaben sababbin shugabannin na APC, Shugaba Buhari, duk da cewa bai ambaci sunan kowa ba a wajen taron, amma ya yi wani jirwaye mai kamar wanka, inda ya yi kira ga masu korafi da su kara hakuri.
“Rigingimun da muke fama da su, wadanda suka ki ci suka ki cinyewa, suna faruwa ne sakamakon nasarar da jam’iyyarmu ke samu,” inji shi.
Ya ce: “Ina kira ga dukan masu korafe-korafe su rika yi wa jam’iyya kyakkyawan zato har zuwa lokacin da za mu daidaita al’amuranmu.”
Tun gabannin taron dai rahotanni ke nuna cewa jam’iyyar ta gwammace ta bi hanyar maslaha wajen zaben sababbin shugabannin, matakin da masharhanta ke ganin ba zai yi wa wani bangare na jam’iyyar dadi ba.
Jam’iyyar APC ta kuma kafa wani kwamiti na musamman, wanda kuma ya kebe lokaci, wato daga ranar 25 zuwa 27 ga wannan wata na Yuni domin sauraron korafe-korafe game da zabubbukan shugabannin da aka gudanar.
A shafinta na twitter, APC ta ce sabon shugabanta Adams Ashiomhole ya yi alkawarin magance rigingimun da jam’iyyar ke fama da su.
APC ta fada cikin rigingimun cikin gida tun bayan da ta lashe zaben 2015, lamarin da ya kai ga wadansu ’ya’yanta ficewa daga jam’iyyar baki daya, yayin da a yanzu wadansu manyan jiga-jiganta ke barazanar ficewa.
A watan Fabrairu Shugaba Muhammadu Buhari ya nada Bola Tinubu a matsayin jagoran dinke barakar da Jam’iyyar APC ke fuskanta a fadin kasar nan. Amma har zuwa yanzu babu wani sasanci da aka kulla ko aka gani a tsakanin bangarorin da ke rikici a jihohin na APC.
Rikicin bangarori a jihohin APC da kuma barazanar ficewa daga bangaren ’yan sabuwar PDP ya dada fito da girman kalubalen da ke gaban Adams Oshiomhole.
Masharhanta siyasa na ganin rigingimun jam’iyyar da take fama da su na iya yi wa jam’iyyar illa sosai a zaben 2019.
Amma Oshiomhole ya ce wani darasi da ya samu a lokacin da yake jagorantar kungiyar kwadago shi ne bin matakai na shawarwari da tattaunawa.
Auwalu Nakarkata dambatta
08140303173
Amurka ta rufe ofishin jakadancinta na Najeriya
Buhari ba zai wuce kwana 10 ba-Fadar Shugaban Kasa
‘Yan sanda sun kama dan Jarida
Maryam Sanda ta haihu